ΚΑΝΟΝΙΣΜΟΣ (ΕΚ) αριθ. 1677/1999 ΤΟΥ ΣΥΜΒΟΥΛΙΟΥ

της 19ης Ιουλίου 1999

για την τροποποίηση του κανονισμού (ΕΟΚ) αριθ. 822/87 για την κοινή οργάνωση της αμπελοοινικής αγοράς

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

τη γνώμη της Οικονομικής και Κοινωνικής Επιτροπής(3),

Εκτιμώντας τα ακόλουθα:

(1) το καθεστώς του δυναμικού παραγωγής, του κανονισμού (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς(4), προϋποθέτει τη χορήγηση νέων δικαιωμάτων φύτευσης εντός ορισμένου ορίου· το καθεστώς αυτό τίθεται σε ισχύ την 1η Αυγούστου 2000· οι ανάγκες για πρόσθετα δικαιώματα σε ορισμένες αμπελοοινικές ζώνες δικαιολογούν μια πρόωρη χορήγηση δικαιωμάτων· πρέπει συνεπώς να επιτραπεί η νέα φύτευση αμπέλου από 1ης Ιανουαρίου 2000· η δυνατότητα αυτή μπορεί να προβλεφθεί μόνον αν πληρούνται οι οικείες διατάξεις του κανονισμού (ΕΚ) αριθ. 1493/1999·

(2) για να ληφθούν υπόψη οι ιδιαίτερες συνθήκες υπό τις οποίες παράγονται οι επιτραπέζιοι οίνοι στην Ισπανία, είναι σκόπιμο να προβλεφθούν προσωρινές παρεκκλίσεις για την ανάμειξη των οίνων σε αυτό το κράτος μέλος·

(3) κατά προσωρινή παρέκκλιση, η συνολική περιεκτικότητα των επιτραπέζιων οίνων σε οξύτητα σε ορισμένες αμπελουργικές ζώνες πρέπει να καθοριστεί σε χαμηλότερο επίπεδο·

(4) εν αναμονή υλοποίησης της μεταρρύθμισης του τομέα και για την αποφυγή νομικού κενού, θα πρέπει να παραταθούν ορισμένες διατάξεις που προβλέπονται στο άρθρο 39 του κανονισμού (ΕΟΚ) αριθ. 822/87(5), κατά μία περίοδο·

(5) το άρθρο 46 παράγραφος 4 του κανονισμού (ΕΟΚ) αριθ. 822/87 προβλέπει ότι οι εκστρατείες προώθησης της κατανάλωσης χυμού σταφυλιών μπορούν να πραγματοποιούνται μόνον μέχρι την αμπελουργική περίοδο 1998/99· για να καταστεί δυνατή η εκτίμηση της αποτελεσματικότητάς τους, είναι σκόπιμο να συνεχίσουν να πραγματοποιούνται κατά μία περίοδο·

(6) στο άρθρο 65 παράγραφος 5 του κανονισμού (ΕΟΚ) αριθ. 822/87 προβλέπεται ότι, κατά τη διάρκεια της αμπελουργικής περιόδου 1998/99, η Επιτροπή υποβάλλει στο Συμβούλιο έκθεση για τις μέγιστες περιεκτικότητες σε θειώδη ανυδρίτη των οίνων, καθώς και ενδεχόμενες προτάσεις για το σκοπό αυτό· δεδομένης της σημασίας του προβλήματος της περιεκτικότητας σε θειώδη ανυδρίτη για τον τομέα του οίνου, είναι αναγκαίο να εκπονηθούν οι προτάσεις, λαμβανομένων ιδίως υπόψη των εργασιών του διεθνούς γραφείου αμπέλου και οίνου (ΟΙV)· κατά συνέπεια, ενδείκνυται να παραταθεί η προθεσμία κατά μία περίοδο,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 822/87 τροποποιείται ως εξής:

1. Στο άρθρο 6 προστίθεται η ακόλουθη παράγραφος: "1α. Τα κράτη μέλη δύνανται, εξάλλου, να παρέχουν άδειες νέων φυτεύσεων από την 1η Ιανουαρίου 2000 και μέχρι το τέλος της περιόδου εμπορίας 1999/2000, κάνοντας χρήση ποσοστού ανερχόμενου μέχρι το 20 % των νέων δικαιωμάτων φύτευσης που τους εκχωρούνται σύμφωνα με το άρθρο 6 παράγραφος 1 του κανονισμού (ΕΚ) αριθ. 1493/1999. Χρήση αυτών των δικαιωμάτων μπορεί να γίνει μόνον εάν τηρούνται οι διατάξεις του τίτλου ΙΙ κεφάλαιο Ι του εν λόγω κανονισμού. Τα δικαιώματα που εκχωρούνται κατ' αυτόν τον τρόπο αφαιρούνται από τα διαθέσιμα στα οικεία κράτη μέλη δικαιώματα, σύμφωνα με το άρθρο 6 παράγραφος 1 του εν λόγω κανονισμού."

2. Στο άρθρο 16 παράγραφος 5 τρίτο εδάφιο, οι όροι "μεταξύ της 1ης Σεπτεμβρίου 1998 και της 31ης Αυγούστου 1999", αντικαθίστανται από τους όρους "μεταξύ της 1ης Σεπτεμβρίου 1999 και της 31ης Αυγούστου 2000".

3. Στο άρθρο 39:

- στην παράγραφο 10 πρώτο και δεύτερο εδάφιο, τα έτη "1998/99" αντικαθίστανται από τα έτη "1999/2000",

- στην παράγραφο 11, τα έτη "1998/99" αντικαθίστανται από τα έτη "1999/2000".

4. Στο άρθρο 46 παράγραφος 4, τα έτη "1998/1999" αντικαθίστανται από τα έτη "1999/2000".

5. Στο άρθρο 65 παράγραφος 5, η ημερομηνία "1η Απριλίου 1999" αντικαθίσταται από την ημερομηνία "1η Απριλίου 2000" και η ημερομηνία "1η Σεπτεμβρίου 1999" αντικαθίσταται από την ημερομηνία "1η Σεπτεμβρίου 2000".

6. Στο παράρτημα Ι σημείο 13, το τρίτο εδάφιο αντικαθίσταται από το ακόλουθο κείμενο: "Για τις περιόδους 1997/98, 1998/99 και 1999/2000, οι επιτραπέζιοι οίνοι οι οποίοι παράγονται στην Ελλάδα, στη Γαλλία, στην Ιταλία, στην Πορτογαλία και στα ισπανικά τμήματα των αμπελουργικών ζωνών Γ, πλην των περιοχών Αsturia, Baleares, Cantabria, Galicia, κaθώς και των επαρχιών Guipúzcoa και Vizcaya, μπορούν να έχουν ολική οξύτητα όχι κατώτερη από 3,5 γραμμάρια ανά λίτρο, εκφραζόμενη σε τρυγικό οξύ."

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Σεπτεμβρίου 1999.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Ιουλίου 1999.

Για το Συμβούλιο

Ο Πρόεδρος

K. HEMILÄ

(1) ΕΕ C 59 της 1.3.1999, σ. 13.

(2) ΕΕ C 219 της 30.7.1999.

(3) ΕΕ C 169 της 16.6.1999.

(4) ΕΕ L 179 της 14.7.1999, σ. 1.

(5) ΕΕ L 84 της 27.3.1987, σ. 1· κανονισμός που τροποποιήθηκε τελευταία από τον κανονισμό (ΕΚ) αριθ. 1627/98 (ΕΕ L 210 της 28.7.1998, σ. 8).